Geen gronde vir regstappe oor verkiesingsplakkaat, sê DADie DA se verkiesingsplakkaat wat verlede week onthul is (Foto: Bhekikhaya Mabaso / African News Agency) Die Demokratiese Alliansie het ŉ brief van die Onafhanklike Verkiesingskommissie (OVK) se prokureur ontvang ná die ANC ŉ klag gelê het oor ŉ plakkaat van die party met die woorde “The ANC is killing us”. “Die OVK se bewering dat hulle namens die ANC in dié saak optree, is verwarrend en kommerwekkend,” het Solly Malatsi, woordvoerder van die DA, Sondag gesê. “Indien die ANC regstappe wil neem teen die DA oor plakkaat, kon hulle dit onafhanklik gedoen het en moes nie gebruik gemaak het van die OVK se regspan of hulpbronne nie.” Die DA het die OVK versoek om duidelikheid oor die saak te verskaf voor hulle verder vorder. “Nog meer belangrik, die ANC het die klag by die OVK aanhangig gemaak omdat hulle waarskynlik die harde waarheid van die feite op die plakkaat ontken.” Die DA het verlede week die plakkaat onthul. “Die plakkaat gedenk die lewensverlies deur die ANC se optrede en versuim in die Life Esidimeni-tragedi, die Marikana-moorde, onskuldige kinders wat in puttoilette gesterf het en duisende lewens wat verloor is weens ongekende misdaadvlakke,” het Malatsi bygevoeg. “Die plakkaat wil die ANC-regering aanspreeklik hou vir die moorde op dié onskuldige persone wat hul lewens verloor het weens ŉ ongevoelige regering. Die DA het nie enige valse bewerings gemaak oor hul aanspreeklikheid nie en hom ook nie skuldig gemaak aan naamskending nie. “Ons het die OVK skriftelik versoek om duidelikheid te verskaf in watter kapasiteit hul prokureurs in dié saak optree. Sodra ons daardie inligting ontvang het, is ons bereid om ons saak in die verkiesingshof te stel. Ons voer aan dat, om te sê die ANC is besig om ons te vermoor, is feitelik en onbetwisbaar. Die ANC vermoor Suid-Afrikaners.”